b'\n_START_ARTICLE_\nBiserica Cuvioasa Paraschiva din \xc8\x9aichindeal\n_START_PARAGRAPH_\nBiserica \xe2\x80\x9eCuvioasa Paraschiva\xe2\x80\x9d din \xc8\x9aichindeal, comuna Nocrich, jude\xc8\x9bul Sibiu, a fost construit\xc4\x83 \xc3\xaen anul 1791. L\xc4\x83ca\xc8\x99ul de cult figureaz\xc4\x83 pe lista monumentelor istorice 2010, cod LMI SB-II-m-A-12576.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica cu hramul \xe2\x80\x9eCuvioasa Paraschiva\xe2\x80\x9d a fost ridicat\xc4\x83 \xc3\xaen 1791, pe cheltuiala credincio\xc8\x99ilor. Este de form\xc4\x83 dreptunghiular\xc4\x83, av\xc3\xa2nd altar desp\xc4\x83r\xc8\x9bit de naos cu iconostat de zid, pronaos \xc8\x99i turn situat la vest. L\xc4\x83ca\xc8\x99ul de cult este \xc3\xaemprejmuit cu un zid de piatr\xc4\x83 \xc3\xaenalt de 2 m. Interiorul s-a zugr\xc4\x83vit pe cheltuiala a patru familii, \xc3\xaentre anii 1815-1818. Pictura a fost realizat\xc4\x83 de c\xc4\x83tre cel care a lucrat \xc8\x99i la bisericile din Colun \xc8\x99i Fofeldea, Nicolae Grecu din S\xc4\x83s\xc4\x83u\xc8\x99, fiind restaurat\xc4\x83 \xc3\xaen urm\xc4\x83 cu o jum\xc4\x83tate de secol._NEWLINE_Prima atestare documentar\xc4\x83 a bisericii din \xc8\x9aichindeal dateaz\xc4\x83 din anul 1350 c\xc3\xa2nd apare \xc3\xaen actele diplomatice sub numele de Chechendeal. Era un punct gr\xc4\x83niceresc. Primii coloni\xc8\x99ti ai localit\xc4\x83\xc8\x9bii au fost secuii, dar \xc3\xaentr-un document din 1402 se arat\xc4\x83 c\xc4\x83 satul era lociut de coloni\xc8\x99tii sa\xc8\x99i._NEWLINE_\xc3\x8en arhiva Vaticanului se g\xc4\x83se\xc8\x99te un alt document \xc3\xaen care se confirm\xc4\x83 existen\xc8\x9ba acestei localit\xc4\x83\xc8\x9bi administrat\xc4\x83 de un preot catolic, o dovad\xc4\x83 \xc3\xaen plus c\xc4\x83 sa\xc8\x99ii apar\xc8\x9bineau, \xc3\xaen acea vreme, cultului catolic. \xc3\x8en locul unde a fost biserica catolic\xc4\x83, prima biseric\xc4\x83 din satul \xc8\x9aichindeal, se mai g\xc4\x83sesc r\xc4\x83m\xc4\x83\xc8\x99i\xc8\x9bele funda\xc8\x9biei. Se spune din b\xc4\x83tr\xc3\xa2ni, c\xc4\x83 ultimii sa\xc8\x99i au p\xc4\x83r\xc4\x83sit localitatea \xc3\xaen anii 1703-1711, \xc3\xaen timpul r\xc4\x83zboiului cu curu\xc8\x9bii._NEWLINE_Din documente \xc8\x99i inscrip\xc8\x9bii se afirm\xc4\x83 c\xc4\x83 biserica a fost zidit\xc4\x83 \xc3\xaen anul 1791 \xc3\xaentr-o pozi\xc8\x9bie frumoas\xc4\x83 \xc3\xaen mijlocul satului, cu cheltuiala credindio\xc8\x99ilor dintre care s-au remarcat: Savu Banea, Petru Morar, Toma Petru, Ioan Banea Vornicul, Toma Dragoman \xc8\x99i judele Simion Clo\xc8\x9ban. Se spune c\xc4\x83 \xc3\xaen perimetrul satului s-a g\xc4\x83sit o comoar\xc4\x83 cu monede de aur r\xc4\x83mas\xc4\x83 \xc3\xaentr-un butoi de pe vremea turcilor, care a fost de mare folos \xc3\xaen realizarea construc\xc8\x9biei._NEWLINE_Biserica a fost construit\xc4\x83 din c\xc4\x83r\xc4\x83mid\xc4\x83 \xc3\xaen anul 1791, \xc3\xaen form\xc4\x83 de corabie: altar, naos, pronaos \xc8\x99i pridvor. Toate trei au semicalote. Pridvorul, zidit cu st\xc3\xa2lpi gro\xc8\x99i, sus\xc8\x9bine turnul mare al bisericii. Ini\xc8\x9bial pridvorul a fost cu dou\xc4\x83 deschideri laterale, acum zidite din cerin\xc8\x9be practice._NEWLINE_La intrarea \xc3\xaen pronaosul bisericii, pe partea dreapt\xc4\x83 se afl\xc4\x83 o pisanie, o inscrip\xc8\x9bie cu anii \xc3\xaen care s-a executat pictura bisericii, adic\xc4\x83 1815-1818._NEWLINE_Biserica este declarat\xc4\x83 monument istoric \xc8\x99i este pictat\xc4\x83 \xc3\xaen fresc\xc4\x83 de c\xc4\x83tre pictorul Ioan Grecu din S\xc4\x83s\xc4\x83u\xc8\x99 \xc8\x99i fratele s\xc4\x83u Alexandru. Pictorii din familia Grecu au \xc3\xaempodobit cu pictur\xc4\x83 mural\xc4\x83 mai multe l\xc4\x83ca\xc8\x99uri de cult din \xc8\x9aara Oltului \xc8\x99i din \xc3\xaemprejurimile Sibiului, printre care: biserica din Mohu, pictat\xc4\x83 \xc3\xaen anul 1806 tot de Ioan \xc8\x99i Alexandru, biserica din Fofeldea, biserica din S\xc4\x83s\xc4\x83u\xc8\x99, cea din Vi\xc8\x99tea de Jos, bisericile din Arpa\xc8\x99u de Jos \xc8\x99i Arpa\xc8\x99u de Sus \xc8\x99i biserica din Colun._NEWLINE_Pictura bisericii din \xc8\x9aichindeal este cea original\xc4\x83 \xc8\x99i se crede c\xc4\x83 s-a executat cu \xc3\xaentreruperi timp de 13 ani. Cercet\xc3\xa2nd desf\xc4\x83\xc8\x99urarea iconografic\xc4\x83, g\xc4\x83sim \xc3\xaen centrul calotei Dumnezeu Tat\xc4\x83l, \xc3\xaenconjurat de \xc3\xaengeri. \xc3\x8en registrul urm\xc4\x83tor sunt scene din via\xc8\x9ba M\xc3\xa2ntuitorului. Printre alte icoane: \xe2\x80\x9eSf\xc3\xa2nta Treime la stejarul Mamvri\xe2\x80\x9d, \xe2\x80\x9eDuminica Tomii\xe2\x80\x9d, \xe2\x80\x9eMironosi\xc8\x9bele la Morm\xc3\xa2nt\xe2\x80\x9d, \xe2\x80\x9eVedenia lui Petru din Alexandria\xe2\x80\x9d \xc8\x99i \xe2\x80\x9eDuminica Orbului\xe2\x80\x9d._NEWLINE_Pe semicalot\xc4\x83, spre r\xc4\x83s\xc4\x83rit, \xc3\xaen Sf\xc3\xa2ntul Altar, este pictat\xc4\x83 Maica Domnului cu Pruncul, \xc3\xaen pandantivi, \xc3\xaengerii, \xc3\xaen spatele catapetesmei \xe2\x80\x9eJertfa lui Avraam\xe2\x80\x9d. Arcele sunt ornamentate cu sfin\xc8\x9bi \xc3\xaen medalioane, \xc3\xaen pandantivi, serafimii. Pe arcul dintre catapeteasm\xc4\x83 \xc8\x99i naos se v\xc4\x83d alte scene, ca: \xe2\x80\x9eSchimbarea la Fa\xc8\x9b\xc4\x83\xe2\x80\x9d, \xe2\x80\x9eAdormirea Maicii Domnului\xe2\x80\x9d \xc8\x99i \xe2\x80\x9ePogor\xc3\xa2rea Sf\xc3\xa2ntului Duh\xe2\x80\x9d._NEWLINE_Una din scenele cu un con\xc8\x9binut foarte semnificativ din punct de vedere social-na\xc8\x9bional al poporului rom\xc3\xa2n este: \xe2\x80\x9e\xc3\x8encoronarea cu cununa de spini\xe2\x80\x9d, prin care se face aluzie la Gheorghe Doja. \xc3\x8el reprezint\xc4\x83 pe Iisus \xc3\xaen mantie ro\xc8\x99ie, \xc3\xaemp\xc4\x83r\xc4\x83teasc\xc4\x83, st\xc3\xa2nd jos \xc8\x99i cu m\xc3\xa2inile legate. \xc3\x8en st\xc3\xa2nga tabloului un grup de demnitari cu figuri r\xc4\x83ut\xc4\x83cioase, \xc3\xaembr\xc4\x83ca\xc8\x9bi \xc3\xaen nobili ai Imperiului Habsburgic. Scena este magistral compus\xc4\x83, prin plasarea personajelor._NEWLINE_\xc3\x8en cadrul tabloului se desprinde mi\xc8\x99carea dinamic\xc4\x83 a celor doi solda\xc8\x9bi, care dau un aspect dramatic scenei. Solda\xc8\x9bii nu sunt \xc3\xaembr\xc4\x83ca\xc8\x9bi \xc3\xaen uniforme romane, ci au uniforma maghiarilor de atunci. Figura celui chinuit are o expresie nobil\xc4\x83 de resemnare, \xc3\xaen timp ce soldatul din dreapta \xc8\x9bine cu cle\xc8\x99tele coroana de fier \xc3\xaenro\xc8\x99it\xc4\x83 \xc3\xaen foc, iar cel de-al doilea cu un piron fixeaz\xc4\x83 coroana pe capul os\xc3\xa2nditului._NEWLINE_Ad\xc3\xa2nc impresionat de drama lui Gheorghe Doja (1514), Ioan Grecu imortalizeaz\xc4\x83 cu p\xc4\x83trundere psihologic\xc4\x83 \xc8\x99i cu mare \xc3\xaendr\xc4\x83zneal\xc4\x83, dup\xc4\x83 300 de ani, momentul supliciului celui os\xc3\xa2ndit, c\xc3\xa2nd Ardealul mai era \xc3\xaenc\xc4\x83 sub st\xc4\x83p\xc3\xa2nirea Austro-Ungariei.'